Πανεπιστήμιο του Κιότο

Το Πανεπιστήμιο του Κιότο είναι ένα σημαντικό πανεπιστήμιο της Ιαπωνίας, με έδρα την πόλη Κιότο. Αποτελεί ένα από τα κορυφαία πανεπιστήμια τόσο της Ιαπωνίας, όσο και σε παγκόσμιο επίπεδο. Ιδρύθηκε στις 18 Ιουνίου 1897 ως ένα από τα Αυτοκρατορικά Πανεπιστήμια. Ήταν το δεύτερο κατά σειρά πανεπιστήμιο που ιδρυόταν στην Ιαπωνία. Σήμερα έχει παραπάνω από 22.500 φοιτητές ενώ συνολικά από την ίδρυση του πανεπιστημίου έχουν αποφοιτήσει περίπου 350.000 άτομα. Ακόμα, στην τωρινή του μορφή, το πανεπιστήμιο έχει συνολικά 10 σχολές και 18 μεταπτυχιακές σχολές, καθώς και 13 ερευνητικές ομάδες. Το πανεπιστήμιο έχει πάμπολλες διεθνείς βραβεύσεις και διακρίσεις. Από αυτό το πανεπιστήμιο έχουν αποφοιτήσει 5 μετέπειτα πρωθυπουργοί της Ιαπωνίας και 11 νομπελίστες επιστήμονες κυρίως σε θέματα φυσικής, χημείας, ιατρικής και γενικά θετικών επιστημών. Παρόλα αυτά, έχει διακρίσεις και στην λογοτεχνία.

 Το πανεπιστήμιο επίσημα εγκαινιάστηκε στις 18 Ιουνίου του 1897, και ήταν μόλις το δεύτερο πανεπιστήμιο που ιδρυόταν στην Ιαπωνία. Στην αρχή ιδρύθηκε ως Αυτοκρατορικό πανεπιστήμιο, προσωνύμιο που κατείχε για παραπάνω από πενήντα χρόνια. Ακόμα, όταν πρωτοάνοιξε, το πανεπιστήμιο είχε ελάχιστες σχολές και μαθητές, αλλά παρόλα αυτά η ανάπτυξή του ήταν γρήγορη και μέσα σε λίγα χρόνια είχε καταφέρει να ιδρύσει 4 «κολέγια», Νομικής, Ιατρικής, Φιλολογικής και Επιστημών-Μηχανικών. Το τελευταίο διαχωρίστηκε λίγο αργότερα σε «κολέγιο» Επιστημών και «κολέγιο» Μηχανικών. Τα επόμενα χρόνια (δεκαετίες του 1910 και 1920) ήταν χρόνια ανάπτυξης, μεταρρύθμισης και διαφωτισμού του πανεπιστημίου. Μετά από επίμονα αιτήματα των καθηγητών και των μαθητών η κυβέρνηση παραχώρησε το δικαίωμα στο πανεπιστήμιο να εκλέγει από μόνο του τον Πρύτανη, τον οποίο μέχρι τότε επέλεγε το Υπουργείο Παιδείας. Επίσης, το 1919, τα «κολέγια» οργανώθηκαν από την αρχή και σχημάτισαν τις σημερινές Σχολές. Απόδειξη της μεγάλης αναπτυξιακής ορμής που είχε το πανεπιστήμιο εκείνη την περίοδο είναι η ίδρυση και νέας, έκτης, σχολής, της Αγροτικής σχολής, Ακόμα, την περίοδο αυτή ο αριθμός των φοιτητών γενικά αυξήθηκε.Μετά από αυτήν την περίοδο ανάπτυξης ακολούθησαν δύσκολα χρόνια κυρίως λόγω του Δεύτερου Παγκοσμίου Πολέμου, αλλά και άλλων πολέμων που προηγήθηκαν την δεκαετία του 30΄ στην περιοχή της Ασίας (Β' Σινοϊαπωνικός Πόλεμος). Παρόλα αυτά, μεταπολεμικά, μία νέα δυναμική αναδύθηκε, εν μέρει λόγω των διάφορων εκπαιδευτικών μεταρρυθμίσεων που συντελέστηκαν τότε στην Ιαπωνία. Η φοίτηση παρατάθηκε κατά ένα χρόνο (από 3 σε 4 χρόνια), και νέες σχολές ιδρύθηκαν. Ανάμεσά τους εγκαινιάστηκε σχολή για τις Τέχνες, καθώς και μία «Παιδαγωγική Σχολή». Επίσης το 1947 το πανεπιστήμιο μετονομάστηκε από «Αυτοκρατορικό Πανεπιστήμιο του Κιότο», σε «Πανεπιστήμιο του Κιότο». Το 1960 ιδρύθηκε η Φαρμακευτική σχολή, που προηγουμένως ήταν τμήμα της Ιατρικής. Το 1992 κάποιες σχολές ενοποιήθηκαν δημιουργώντας την Σχολή «Ολοκληρωμένων Ανθρωπιστικών Επιστημών». Το σύγχρονο πανεπιστήμιο έχει πραγματοποιήσει διάφορα ανοίγματα στην διεθνή κοινότητα, οργανώνοντας διάφορα προγράμματα ανταλλαγής φοιτητών και άλλα. Ακόμα υπάρχουν διάφορες ερευνητικές ομάδες και μεταπτυχιακά (Περιβαλλοντικές σπουδές, Βιοσπουδές, σπουδές πληροφορικής κ.α.) που εμπλουτίζουν τις γνώσεις των φοιτητών. Γενικά, για να εισαχθεί ένα άτομο στο πανεπιστήμιο του Κιότο, πρέπει πληρεί κάποιες προϋποθέσεις, όπως η κατοχή απολυτηρίου δευτεροβάθμιας εκπαίδευσης, και έπειτα να επιτύχει σε κάποιες εισαγωγικές εξετάσεις. Παρόλα αυτά, η κάθε σχολή θέτει ειδικές προϋποθέσεις και οργανώνει τις δικές του εισαγωγικές εξετάσεις, με προφανώς διαφορετικά εξεταζόμενα μαθήματα από σχολή σε σχολή. Παραδείγματος χάρη, η σχολή Μηχανικών και η Φαρμακευτική σχολή έχουν ως εξεταζόμενα μαθήματα, μεταξύ άλλων, την Ιαπωνική και την Αγγλική γλώσσα. Επίσης, η κάθε σχολή έχει την δική της ημερομηνία διοργάνωσης των εξετάσεων. Συνεπώς ένας μαθητής πρέπει πρώτα να επιλέξει σχολή στην οποία θέλει να περάσει και έπειτα να προετοιμαστεί για τις εξετάσεις. Επιπρόσθετα, το πανεπιστήμιο δέχεται και διεθνείς φοιτητές, οι οποίοι εισάγονται με ειδική διαδικασία.Όσον αφορά τις υποτροφίες, κάποιος ενδιαφερόμενος για υποτροφία πρέπει να δώσει δύο ειδικές εξετάσεις (μία που οργανώνεται από την κυβέρνηση, και μία που οργανώνεται από το πανεπιστήμιο), και εφόσον επιτύχει μπορεί να εξασφαλίσει την υποτροφία. Προσφέρονται υποτροφίες και για Τριτοετείς φοιτητές καθώς και για τελειόφοιτους, κάτω όμως από συγκεκριμένες προϋποθέσεις. Ανάλογα, παρέχονται υποτροφίες και για τους διεθνείς φοιτητές. Το πανεπιστήμιο προσφέρει τετραετή φοίτηση. Υπάρχουν οι εξής 10 σχολές: Σχολή Ολοκληρωμένων Ανθρωπιστικών Επιστημών Παιδαγωγική Σχολή Νομική Σχολή Οικονομική Σχολή Φιλολογική Σχολή Ιατρική Σχολή Φαρμακευτική Σχολή Σχολή (Θετικών) Επιστημών Σχολή Μηχανικών Γεωπονική Σχολή Υπάρχουν 18 μεταπτυχιακές σχολές οι οποίες καλύπτουν διάφορα θέματα. Πέρα από τα γνωστικά αντικείμενα των προπτυχιακών σχολών, υπάρχουν μεταπτυχιακές σχολές για την πρόληψη των καταστροφών, για την χημική έρευνα, για την πληροφορική κ.α. Συνολικά 11 απόφοιτοι ή καθηγητές του πανεπιστημίου έχουν βραβευτεί με βραβείο Νόμπελ.